પુનરાવર્તનનો દોષ વહોરીને કહું છું કે ખિસકોલી મારી ગર્લફ્રેન્ડ છે. આજે સવારે સામે દોડાદોડી કરતી ખિસકોલીને મૌનપૂર્વક નીરખી રહ્યો હતો ત્યારે એક વિચિત્ર વિચાર મનને ખલેલ પહોંચાડતો ગયો. મને થાય છે કે થોડીક ખલેલ વહેંચી જ લઉં! ખલેલ પણ પામવા જેવી અને વહેંચવા જેવી એક દિવ્ય ચીજ છે. આ દુનિયામાં કેવળ કમનસીબ અને વિચારહીન મનુષ્યો જ ખલેલ નથી પામતા. ખલેલ પામવા માટે અને વળી ઊર્ધ્વમૂલ ખલેલ પામવા માટે તો ભાગ્યોદયની જરૂર પડે.